Анализ на Комисията
 (66)
 На първо място, Комисията остава на мнение, че е желателно да се търсят алтернативи за по-нататъшно обособяване, ако е възможно, на вноса на стоманени продукти за автомобилната промишленост в рамките на категория 4Б. В този дух Комисията внимателно оцени получените предложения и достигна до следните заключения.
 (67)
 Прилагането на механизма на специфична употреба не функционира по очаквания начин, както е описано подробно в регламента за специфичната употреба. Комисията не открива никакви доказателства, сочещи, че обстоятелствата, довели до неговата отмяна, са се променили, така че повторното въвеждане на такъв механизъм да бъде ефективно решение. Поради това Комисията счита, че повторното въвеждане на механизма на специфична употреба не е целесъобразно.
 (68)
 Комисията също така отбелязва, че въпреки възможността за представяне на съображения по отношение на коментарите на други страни, няма предложение, което да получи минимална степен на подкрепа сред съответните заинтересовани страни в държавите членки. Комисията припомня, въз основа на придобития опит от използването на механизма на специфична употреба, че за да се приложи алтернативен ефективен механизъм в тази категория продукти, е от основно значение всички участници в сложната верига на доставките за автомобилния сектор недвусмислено да се ангажират да си сътрудничат във всички държави членки, за да стане той осъществим. Поради това Комисията счита, че нито един от предложените алтернативни механизми за обособяване не изглежда да получава подкрепа от мнозинството от участниците, така че да има възможности за успех.
 (69)
 Поради това Комисията реши да не прилага никакъв нов специфичен механизъм за тази категория продукти и да избегне изключително отрицателните последици, които липсата на достатъчно подкрепа би могла още веднъж да породи.
 (70)
 Комисията би искала да подчертае със задоволство, че получаването на разрешение за специфична употреба е осъществимо, когато е налице ефективно сътрудничество между всички съответни заинтересовани страни. Комисията се позовава на специфичното положение на една заинтересована страна, която в края на април 2020 г. е получила разрешение за специфична употреба от съответните органи на държава — членка на ЕС. За съжаление Комисията не може да извършва ефективно специфично управление на тарифната квота, което би било приложимо само за едно дружество.
 (71)
 На второ място, при разглеждане на използването на тарифната квота за категория 4Б Комисията забеляза наличието на масиран приток на внос, навлизащ на пазара на Съюза след отварянето на остатъчната квота през четвъртото тримесечие на 1 април 2020 г., който бързо изчерпа първоначално наличната остатъчна квота. Това положение наподобява ситуацията към 1 юли 2019 г., когато бяха отворени новите квоти за втората година от прилагането на мерките и една годишна конкретна за определена държава квота бе изчерпана в рамките на един ден. В това отношение няколко заинтересовани страни продължиха да предупреждават Комисията, че по-голямата част от тези обеми няма да се използват за покриване на нуждите на автомобилната промишленост на Съюза. Във връзка с тези твърдения Комисията отбелязва, че нито една друга заинтересована страна не е оспорила направените в това отношение изявления. Освен това Комисията припомня, че извършва разследване във връзка със заобикаляне на мерките върху вноса на тази категория продукти от КНР въз